Dževad Juzbašić
Dževad Juzbašić (2. septembar 1929 – 27. juni 2024) bio je bosanskohercegovački historičar. Rođen je 2. septembra 1929. u Sarajevu, gdje je pohađao osnovnu školu i gimnaziju. Godine 1955. diplomirao je nacionalnu i opću historiju na Filozofskom fakultetu Univerziteta u Sarajevu. Nakon završetka studija predavao je na Prvoj klasičnoj gimnaziji u Sarajevu do 1962, kada se zapošljava u Institutu za istoriju. Tu od 1962. do 1993. godine prolazi sva zvanja od asistenta do naučnog savjetnika. Godine 1993. biran je za redovnog profesora Opće historije novog vijeka na Filozofskom fakultetu u Sarajevu, 1995. godine za dopisnog, te potom i 2002. godine za redovnog člana ANU BiH. Penzioniran je 2000. godine. Boravio je u više navrata na studijskim boravcima van zemlje. Također je bio član redakcije uglednih historijskih časopisa Acta historico-oeconomica Yugoslaviae, Prilozi Instituta za istoriju, Godišnjak Društva istoričara Bosne i Hercegovine. Za svoj naučni rad i doprinos historiografiji, višestruko je nagrađivan i odlikovan. Republičku nagradu za naučni rad Veselin Masleša dobio je 1976, a sljedeće godine je odlikovan i Ordenom rada sa srebrenim vijecem. Godine 1994. Univerzitet u Beču dodijelio mu je Herderovu nagradu, a 2000. je dobio i Šestoaprilsku nagradu grada Sarajeva. Umro je 27. juna 2024. u 95. godini života.